«Ατμομηχανή» της κερδοφορίας της Cosco Shipping Ports αποδεικνύεται για ακόμη μια φορά ο Πειραιάς.

Η θυγατρική της, Piraeus Containter Terminal (PCT), που διαχειρίζεται τις προβλήτες 2 και 3 του ΟΛΠ σημείωσε αύξηση κερδών 8,7% στα 31,4 εκατ. δολ, την ώρα που το σύνολο των 37 λιμανιών που διαχειρίζεται στην Κίνα και διεθνώς η Cosco παρουσίασε μείωση κερδοφορίας της τάξεως του 41,5% στα 247 εκάτ δολάρια.

Οπως αναφέρει η κινεζική μητρική της PCT, η αύξηση της διακίνησης εμπορευματοκιβωτίων το 2016 στον Πειραιά διαμορφώθηκε στο 14,4% και τα 3,47 εκατ. TEU (εμπορευματοκιβώτια 20 ποδών), παράγοντας κύκλο εργασιών ύψους 176,226 εκατ. δολ έναντι 156,126 εκατ. δολ το 2015. Υπενθυμίζεται ότι το σύνολο του ΟΛΠ κατά την τελευταία χρήση, σημείωσε κύκλο εργασιών της τάξης των 100 εκατ. ευρώ.

Η Cosco Shipping Ports σημειώνει πως η κερδοφορία του Πειραιά και του τερματικού τους σταθμού στο Γκουανγκτζού στη νότια Κίνα πέτυχαν τις υψηλότερες επιδόσεις. Αξίζει να σημειωθεί ότι ο τερματικός σταθμός του Γκουανγκτζού, πέτυχε κερδοφορία 12,3 εκατ. δολάρια, κατά 19,1 εκατ. δολάρια χαμηλότερα από αυτή του Πειραιά.

Κατά το πρώτο δίμηνο του 2017, η θυγατρική της Cosco στον Πειραιά διακίνησε 546,6 εκατ TEU, 2,8% περισσότερα από το αντίστοιχο διάστημα του 2016.